b"\n_START_ARTICLE_\nCasa del Faune\n_START_PARAGRAPH_\nLa Casa del Faune (en itali\xc3\xa0 Casa del Fauno) \xc3\xa9s una edificaci\xc3\xb3 situada a Pompeia, descoberta l'any 1830. Data del segle II aC, encara que els seus or\xc3\xadgens s\xc3\xb3n m\xc3\xa9s antics, aproximadament del segle VI aC. _NEWLINE_Les dimensions d'aquesta edificaci\xc3\xb3 arriben als 3.000 m\xc2\xb2, unes dimensions fora del com\xc3\xba. Aquesta \xc3\xa9s una caracter\xc3\xadstica que difereix amb el que seria fins aleshores la domus romana, m\xc3\xa9s senzilla; la casa pompeiana n\xe2\x80\x99\xc3\xa9s exemple d'exaltaci\xc3\xb3 i de grand\xc3\xa0ria.\n_START_SECTION_\nArquitectura i decoraci\xc3\xb3\n_START_PARAGRAPH_\nAquesta seria una resid\xc3\xa8ncia privada que va pert\xc3\xa0nyer segurament a una fam\xc3\xadlia arist\xc3\xb2crata. \xc3\x89s un bon exemple de la culminaci\xc3\xb3 de la simbiosi dels models arquitect\xc3\xb2nics de la casa it\xc3\xa0lica \xe2\x80\x93estructurada al voltant de l'atri\xe2\x80\x93 i de l'hel\xc2\xb7len\xc3\xadstica, estructurada al voltant del peristil._NEWLINE_ _NEWLINE_La casa ocupa tota una insula i se superposa a una edificaci\xc3\xb3 precedent del segle III aC, on l'hortus arribava fins a l'altura del primer peristil actual. Va ser edificada en dos moments: una primera fase a principis del segle II aC, on les seves dimensions arribaven fins al primer peristil, i una segona on s'afegeix el segon peristil i es conclou aix\xc3\xad la seva extensi\xc3\xb3 definitiva._NEWLINE_La construcci\xc3\xb3 compr\xc3\xa8n dos sectors, que estan en comunicaci\xc3\xb3, per\xc3\xb2 amb entrades independents. Era una de les poques cases on hi havia \xc3\xa0rees separades per al servei. Aquestes s'agrupaven al voltant d'un atri principal, i consisteixen en una cuina amb forn, un bany amb hipocaust i latrina i nombroses petites habitacions. Sobre tota la superf\xc3\xadcie s'estenia una planta superior. Un llarg corredor a l'est del primer peristil separava l'\xc3\xa0rea de serveis de la zona noble de la casa, per\xc3\xb2 tamb\xc3\xa9 hi permetia un f\xc3\xa0cil acc\xc3\xa9s. L'atri tosc\xc3\xa0 de la casa, sense columnes, \xc3\xa9s on s'identifica aquesta construcci\xc3\xb3, ja que al bell mig hi trobem una escultura d'un Faune dansaire. D\xc3\xb3na el nom a la casa i presideix l'estany de l'impluvium. Els materials eren marbre i pedres policromes rombo\xc3\xafdals._NEWLINE_El primer peristil tenia columnes j\xc3\xb2niques de tova estucada i s'hi arribava des d'un dels triclinis del sector oest. Al costat nord hi ha una exedra precedida per dues columnes i per dues antes amb capitells corintis estucats. Al terra de la sala es troba una de les obres de m\xc3\xa9s import\xc3\xa0ncia pel que fa a la difusi\xc3\xb3 art\xc3\xadstica d'aquest edifici: el mosaic d'Alexandre i Darios en plena batalla._NEWLINE_Davant del segon peristil hi ha diverses habitacions, entre les quals es troba un oecus decorat amb pintures. Aquest segon peristil \xc3\xa9s molt m\xc3\xa9s gran que el primer (45 m x 40 m), amb 44 columnes d\xc3\xb2riques revestides amb estuc. Al fons \xc3\xa9s on es troba l'espai esmentat dedicat al servei. Sembla que els peristils d'aquesta edificaci\xc3\xb3 perden el car\xc3\xa0cter original de gimn\xc3\xa0s i tendeixen a convertir-se en el nou centre vital de la domus."